ส่วนที่ 1

ข้อมูลสรุป ( Executive summary )

ในระหว่างปี 2549 บริษัทฯ ได้เผชิญกับการเปลี่ยนแปลงที่สำคัญหลายครั้งหลายเหตุการณ์
โดยเริ่มตั้งแต่การเร่งปฏิบัติตามแผนฟื้นฟูกิจการ โดยจัดหาผู้ร่วมลงทุน
เพื่อนำเงินที่จะได้จากการเพิ่มทุนดังกล่าว
มาชำระหนี้คืนสถาบันการเงินให้ครบตามจำนวนและระยะเวลาที่กำหนดไว้ในแผนการปรับโครงสร้างหนี้
รวมทั้งการเร่งฟื้นฟูผลประกอบการ เพื่อให้หุ้นของบริษัทฯ
ได้รับการพิจารณาจากตลาดหลักทรัพย์แห่งประเทศไทย ให้ย้ายจากหมวด REHABCO
กลับมาซื้อขายในหมวดปกติใหม่อีกครั้ง ซึ่งผลปรากฏว่าบริษัทฯ
สามารถดำเนินการตามที่ระบุไว้ข้างต้นได้สำเร็จ ภายในช่วงครึ่งแรกของปี 2549

การเพิ่มทุนดังกล่าว เป็นการเพิ่มทุนจดทะเบียนจาก 473.36 ล้านบาท เป็น 1,000 ล้านบาท
โดยเป็นส่วนที่เรียกชำระจากกลุ่มผู้ลงทุนรายใหม่ จำนวน 513 ล้านบาท และบริษัทฯ
ได้นำเงินจากการเพิ่มทุนดังกล่าวบางส่วน ไปชำระหนี้คืนสถาบันการเงินครบถ้วน
และได้รับการไถ่ถอนหลักประกัน ซึ่งประกอบด้วย ที่ดิน อาคารโรงงาน อาคารสำนักงาน
และเครื่องจักร ซึ่งมีมูลค่าทางบัญชีรวมกันประมาณ 223 ล้านบาท
กลับคืนจากเจ้าหนี้สถาบันการเงินดังกล่าวเรียบร้อยแล้วปัจจุบันเอกสารแสดงกรรมสิทธิ์ในทรัพย์สินดังกล่าว
ยังคงเก็บรักษาไว้ที่บริษัทฯ โดยปราศจากภาระผูกพันใด ๆ สำหรับเงินเพิ่มทุนส่วนที่เหลือ
สำรองไว้เพื่อรองรับการกระจายการลงทุนไปยังธุรกิจอื่น ๆ ที่มีศักยภาพ
และให้ผลตอบแทนเป็นที่น่าพอใจในระยะยาว

ในช่วงกลางปี 2549 หลังจากที่ศาลล้มละลายกลางได้มีคำสั่งให้บริษัทฯ
ออกจากกระบวนการฟื้นฟูกิจการ และบริษัทฯได้มีการเปลี่ยนแปลงคณะกรรมการชุดใหม่
ซึ่งประกอบด้วย กรรมการชุดเดิมบางส่วน และกรรมการอิสระจากภายนอก
ซึ่งทำหน้าที่เป็นคณะกรรมการตรวจสอบด้วย

ต่อมาในช่วงไตรมาสที่ 3 หลังจากบริษัทฯ ได้รับการทาบทามจากเจ้าหนี้สถาบันการเงินของ บริษัท
เหล็กบูรพาอุตสาหกรรม จำกัด ซึ่งอยู่ระหว่างการปรับโครงสร้างหนี้และต้องการผู้ร่วมลงทุน บริษัทฯ
ได้มอบหมายให้บริษัทปรึกษาทางการเงินซึ่งอยู่ในรายชื่อที่สำนักงาน กลต. ยอมรับ
ทำการศึกษาความเป็นไปได้ทางธุรกิจ และความเหมาะสมด้านราคาที่จะร่วมลงทุน
ผลการศึกษาสรุปได้ว่า เป็นโครงการที่ให้ผลตอบแทนในอัตราที่น่าพอใจในระยะยาว
และราคาที่เสนอขายเป็นราคาที่เหมาะสม คณะกรรมการบริษัทฯ จึงได้มีมติเข้าร่วมลงทุนใน บริษัท
เหล็กบูรพาอุตสาหกรรม จำกัด จำนวน 40 ล้านหุ้น ในราคาหุ้นละ 5.00 บาท
คิดเป็นเงินลงทุนจำนวนทั้งสิ้น 200 ล้านบาท และคิดเป็นสัดส่วนการลงทุน 69.7
%ของทุนที่เรียกชำระแล้วทั้งหมด พร้อมทั้งได้มีมติเพิ่มเติมอนุมัติเงินกู้ระยะสั้นจำนวนเงินอีก 100
ล้านบาท เพื่อสมทบกับเงินลงทุนข้างต้น
นำไปชำระคืนหนี้เงินกู้และไถ่ถอนหลักประกันจากสถาบันการเงินดังกล่าว
ซึ่งมีผลทำให้ฐานะการเงินของ บริษัท เหล็กบูรพาอุตสาหกรรม จำกัด มีความแข็งแกร่งมากขึ้น
เนื่องจากปราศจากหนี้เงินกู้สถาบันการเงิน และทรัพย์สินปลอดภาระ

หลังจากผู้บริหารชุดใหม่ได้รับช่วงการบริหารงานตั้งแต่ครึ่งหลังของปี 2549 เป็นต้นมา
โดยมีนโยบายหลักที่จะปรับลดต้นทุนและค่าใช้จ่าย เพื่อแก้ไขปัญหาการขาดทุนของบริษัทฯ
ได้เริ่มตรวจพบความผิดปกติของลูกหนี้และต้นทุนสินค้าบางรายการ จึงได้ประสานงานกับผู้สอบบัญชี
ให้เข้มงวดในการตรวจนับรายการสินค้าคงคลังประจำปี และยินยอมให้ตั้งสำรอง 100 %
สำหรับกลุ่มลูกหนี้รายใหญ่ที่มีแนวโน้มที่จะไม่สามารถชำระหนี้ได้
แม้ว่าหนี้ดังกล่าวบางส่วนอาจจะค้างชำระยังไม่ครบ 12 เดือนก็ตาม โดยให้ดำเนินการกับทั้ง บริษัท
ไทยฮีทเอ็กซ์เช้นจ์ จำกัด (มหาชน) และ บริษัท ทีโก้ เซลส์ จำกัด ซึ่งเป็นบริษัทย่อย
จากการตรวจนับสินค้าคงคลังประจำปี 2549 ในช่วงต้นปี 2550
พบว่ามีรายการสินค้าสูญหายเป็นมูลค่าประมาณ 17.08 และ 2.33 ล้านบาทสำหรับบริษัทฯ
และบริษัทย่อยตามลำดับ ซึ่งหลังจากได้รายงานให้คณะกรรมการและกรรมการตรวจสอบของบริษัทฯ
เพื่อรับทราบ
คณะกรรมการและกรรมการตรวจสอบได้มีมติให้ดำเนินการแจ้งความต่อสถานีตำรวจที่เกี่ยวข้องเพื่อร้องทุกข์กล่าวโทษผู้ที่เกี่ยวข้อง
ซึ่งบริษัทฯ ได้ดำเนินการแจ้งความแล้วในไตรมาสที่ 1 ปี 2550

ในด้านผลประกอบการประจำปี 2549 เนื่องจากบริษัทฯ ประสบปัญหาหลายด้านดังกล่าวข้างต้น
และคณะกรรมการมีความเห็นร่วมกันกับคณะกรรมการตรวจสอบ
ต้องการให้มีการบันทึกบัญชีเพื่อรองรับผลกระทบที่เกิดขึ้น เพื่อความโปร่งใสของข้อมูล
จึงประสานงานกับผู้สอบบัญชีให้ตั้งสำรองรายการพิเศษต่าง ๆ ที่ตรวจพบ เพื่อให้งบการเงินของปี
2549 ได้สะท้อนถึงรายการผลกระทบต่าง ๆ ที่เกิดขึ้นอย่างครบถ้วน จึงทำให้ปี 2549
มีผลขาดทุนรวม 186.01 ล้านบาท ในขณะที่ปี 2548 มีกำไร 17.28 ล้านบาท
ทั้งที่มียอดขายใกล้เคียงกัน คือ 212.97 และ 205.03 ล้านบาทในปี 2549 และ 2548 ตามลำดับ
โดยสาเหตุหลักของขาดทุนส่วนเพิ่มดังกล่าวเกิดจากการตั้งสำรองหนี้สงสัยจะสูญ
และสำรองภาษีมูลค่าเพิ่มที่ในส่วนของยอดสะสมก่อนปี 2547 ซึ่งไม่ได้ขอคืน เป็นเงิน 23.08 และ
19.9 ล้านบาทตามลำดับ การบันทึกขาดทุนจากสินค้าสูญหาย เป็นเงิน 17.08 ล้านบาท
ค่าใช้จ่ายด้านที่ปรึกษาทางการเงินในช่วงของการเตรียมออกจากการฟื้นฟูกิจการ เป็นเงิน 15.39
ล้านบาท และขาดทุนจากการลงทุนในบริษัทย่อย จำนวน 76.9
ล้านบาทซึ่งรวมเป็นรายการพิเศษในระหว่างปี 2549 เป็นเงินทั้งสิ้น 152.35 ล้านบาท

บริษัทฯ คาดหวังว่าตั้งแต่ปี 2550 เป็นต้นไป บริษัทฯ
จะไม่ต้องประสบกับปัญหาค่าใช้จ่ายรายการพิเศษต่าง ๆ ดังเช่นที่เกิดขึ้นในปีที่ผ่านมา
และเชื่อว่าหากได้รับอนุมัติวงเงินสินเชื่อหมุนเวียนจากสถาบันการเงิน จะทำให้บริษัทฯ
สามารถสร้างฐานรายได้ที่เพิ่มสูงขึ้น เพื่อให้เพียงพอที่จะรองรับค่าใช้จ่ายในการขายและบริหาร
อีกทั้งคาดหวังว่าผลตอบแทนที่จะได้รับจากการลงทุนในบริษัทในเครือ
จะช่วยเสริมด้านรายได้ของบริษัทฯ และช่วยเพิ่มโอกาสในการทำกำไรในระยะต่อไป